Panayiotou hoor oor appèlaansoekChristopher Panayiotou en sy medebeskuldigdes in die hof (2 November 2017). Foto: Raahil Sain/ANA Christopher Panayiotou, die sakeman van Port Elizabeth wat die baasbrein was agter sy vrou, Jayde, se moord in 2015, se aansoek om verlof tot appèl teen sy skuldigbevinding is afgekeur. Regter Dayalin Chetty het Donderdag in die hooggeregshof in Port Elizabeth Panayiotou se appèlaansoek van die hand gewys. Panayiotou se regspan het Woensdag aangevoer dat inligting wat tydens ŉ geheime polisie-operasie versamel is en sodoende Panayiotou by die huurmoord geïmpliseer het, nie teen hom gebruik mag word nie. Terry Price, vir Panayiotou, het onder meer aangevoer die gesprek tussen Panayiotou en Luthando Siyoni, die vermeende middelman in die moord, wat op die video vasgevang is, kan nie as bewyse gebruik word nie, aangesien Siyoni as ŉ artikel 204-getuie ook ŉ beskuldigde was en ŉ medepligtige se getuienis nie teen ŉ ander beskuldigde gebruik mag word nie. Hy het gesê daar is voldoende rede dat ŉ ander hof moontlik tot ŉ ander gevolg sal kom en hy het Chetty versoek dat die aansoek om verlof tot appèl goedgekeur moet word. Staatsadvokaat Marius Stander, wat die aansoek teengestaan het, het op sy beurt gesê Price is verkeerd. “Die toets is nie of ŉ ander hof tot ŉ ander gevolg sal kom nie. Die toets is of daar ŉ realistiese kans bestaan dat die aansoek suksesvol kan wees,” het hy gesê. Prokureur Peter Daubermann het ook aansoek gedoen om verlof tot appèl teen Sinethemba Nenembe en Zolani Sibeko, Panayiotou se medebeskuldigdes, se skuldigbevinding en vonnis. Hou Maroela Media dop vir meer. Lees alle vorige berigte oor Christopher Panayiotou op Maroela Media.